b'\n_START_ARTICLE_\nMitnina\n_START_PARAGRAPH_\nMitnina je prometna pristojbina, ki se pobira od blaga na prehodu \xc4\x8dez mitnico ali mitninsko postajo, ob prihodu v mesto ali odhodu iz njega ali ob prodaji na sejmu. Mitnina je posredni davek na porabo in od producenta do porabnika obdav\xc4\x8deno blago mo\xc4\x8dno podra\xc5\xbei, nastala je v srednjem veku, kasneje pa so jo nadomestile tro\xc5\xa1arine._NEWLINE_Pri mitninah oziroma sorodnih dajatvah je v srednjem veku dav\xc4\x8dno osnovo najprej predstavljala transportirana koli\xc4\x8dina blaga, kasneje pa tudi tr\xc5\xbena mitnina od vrednosti prodaje.  Pred pojavom sodobnega pobiranja davkov so dr\xc5\xbeave pobiranje tak\xc5\xa1nih davkov izvajale to\xc4\x8dkovno, to je na pomembnih strate\xc5\xa1kih mestih, mostovih, prehodih in naselbinah, ob prehodu blaga prek mitnice. V 14. in 15. stoletju, ko so se krepili Habsbur\xc5\xbeani, so se na Slovenskem za\xc4\x8dele pojavljati mitninske tarife po vrstah blaga. Pobiranje mitnine je upadlo v \xc4\x8dasu Marije Terezije, saj se je dohodke iz mitnin vladarica trudila nadomestiti z mo\xc4\x8dno carinsko za\xc5\xa1\xc4\x8dito. Leta 1835 so v stari Avstriji velik del operativnega mitni\xc5\xa1tva nadomestili z dohodarstveno oziroma pristojbinsko stra\xc5\xbeo, ki je kasneje postala del finan\xc4\x8dne stra\xc5\xbee. Ena od podoblik mitnine, ki je pre\xc5\xbeivela do dana\xc5\xa1njih dni, je vezana na uporabo transportne poti in se imenuje cestnina.'